Okresná prokuratúra Žilina 
Moyzesova 20, 011 56 Žilina 1 	

Sp. zn. : 3 Pv 230/13/5511	Žilina, 4.12.2014
EEČ : 2-43-619-2014

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 písmeno a) Trestného zákona číslo 300/2005 Zbierky zákonov v znení zákona číslo 246/2012 Zbierky zákonov formou spolupáchateľstva podľa § 20 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Žilina
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Žilina zo dňa 1.10.2013, spisová značka 3 Pv 230/13/5511, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 20.01.2013 v čase približne o 00.15 hod. pred dverami do vinárne zv. XXXXX po predchádzajúcej výmene názorov spoločne s obvineným XXXXX fyzicky napadol XXXXX takým spôsobom, že ho najskôr XXXXX chytil rukami za odev, strhol ho na zem, kde ho začal kopať a XXXXX ho následne udrel päsťou do oblasti úst a hlavy a taktiež ho na zemi viackrát kopol, čím týmto svojím konaním spôsobili XXXXX nasledovné zranenia - pomliaždenie hlavy v spánkových oblastiach, fraktúru korunky zuba č. 11 v rozsahu 1/3 korunky, fraktúru rožteka zuba č. 21 v rozsahu cca. 2x2mm, odreninu kože pásovitého tvaru v ľavej driekovej oblasti dlhú 7cm, pomliaždenie v oblasti ramena vpravo a pomliaždenie v oblasti lopatky vpravo, ktoré si vyžiadali práceneschopnosť a dobu liečenia v trvaní 5 dní,  

Uznesením prokurátora Okresnej prokuratúry Žilina zo dňa 1.10.2013, spisová značka 3 Pv 230/13/5511, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
	Uznesením Okresnej prokuratúry v Žiline č. k. 3 Pv 230/13/5511 -12 zo dňa 01.10.2013 bolo podľa § 216 ods. 1 Tr. poriadku podmienečne zastavené trestné stíhanie obvinených ml. XXXXX a XXXXX pre skutok právne kvalifikovaný ako prečin výtržníctva podľa § 364 ods. 1 písm. a) Tr. zákona formou spolupáchateľstva podľa § 20 Tr. zákona, ktorého sa mali obvinení dopustiť na tom skutkovom základe, ako je to uvedené vo výrokovej časti tohto uznesenia, pričom podľa § 216 ods. 2 Tr. poriadku bola obvinenému ml. XXXXX určená skúšobná doba v trvaní 12 (dvanásť) mesiacov.  

Uznesenie o podmienečnom zastavení trestného stíhania nadobudlo právoplatnosť dňa 19.11.2013 a skúšobná doba uplynula obvinenému ml. XXXXX dňa 19.11.2014.      

     	Podľa § 217 ods. 1 Tr. poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Zo správy Okresného úradu XXXXX vyplýva, že obvinený ml. XXXXX nemá žiadny záznam v ústrednej evidencii priestupkov. Zo správy Obce XXXXX vyplýva, že menovaný požíva v obci dobrú povesť, svoje občianske povinnosti si plní a jeho správanie nebolo v období od 19.11.2013 do 19.11.2014 prejednávané komisiou na ochranu verejného poriadku. Zo správy OO PZ XXXXX vyplýva, že obvinený v sledovanom období nemá v dostupných evidenciách evidovaný žiadny priestupok ani trestný čin. Z odpisu registra trestov vyplýva, že obvinený po podmienečnom zastavení trestného stíhania v tejto veci nemá žiadny ďalší záznam v registri trestov. Lustráciou v informačnom systéme tunajšej prokuratúry bolo zistené, že voči obvinenému nie je t. č. vedené žiadne ďalšie trestné stíhanie. 

Vzhľadom na výsledky vykonaného dokazovania, z ktorých vyplýva, že obvinený ml. XXXXX nebol počas skúšobnej doby podmienečného zastavenia trestného stíhania postihnutý za priestupok ani odsúdený za trestný čin, mám za to, že viedol v skúšobnej dobe riadny život, a preto som rozhodla tak, ako je to uvedené vo výrokovej časti tohto uznesenia. 
     
Právoplatnosťou uznesenia o tom, že sa obvinený osvedčil, nastávajú účinky zastavenia trestného stíhania podľa § 9 ods. 1 písm. e) Tr. poriadku.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Andrea Jančová
prokurátorka